钦定古今图书集成/理学汇编/文学典/第168卷 > 《谢张太保撰先人墓碣书》苏轼
## 钦定古今图书集成/理学汇编/文学典/第168卷 > 《谢张太保撰先人墓碣书》苏轼

轼顿首再拜。伏蒙再示先人墓表，特载《辨奸》一篇，恭
览涕泗，不知所云。窃惟先人早岁汨没，晚乃有闻，虽
当时学者知师尊之，然于其言语文章犹不能尽，而
况其中之不可形者乎？所谓知之尽而信其然者，举
世惟公一人。虽若不幸，然知我者希，正老氏之所贵。
《辨奸》之始作也。自轼与舍弟皆有“嘻其甚矣”之谏，不
论他人，独明公一见，以为与我意合，公固已论之先
朝，载之史册，今虽容有不知，后世决不可没。而先人
之言，非公表而出之，则人未必信。信不信何足深计？
然使斯人用区区小数以欺天下，天下莫觉莫知，恐
后世必有秦无人之叹，此《墓表》之所以作，而轼之所
以流涕再拜而谢也。黄叔度澹然无作，郭林宗一言，
至今以为颜子。林宗于人材小大毕取，所贤非一人，
而叔度之贤无一见于外者，而后世犹信徒以林宗
之重也。今公之重不减林宗，所贤惟先人，而其心迹
粗若可见，其信于后世必矣。多言何足为谢，聊发一
二。